《美女篇》
明代·郑岳

美女出琼闺，姿容皎白晰。婉娈当盛时，丹铅去华饰。

岂徒誇靡曼，礼度谨修饬。少从柯斧言，与君结良匹。

纤手敢自爱，辛勤事家室。烹饪奉宾祭，机杼务组织。

鸡鸣起盥漱，昏暮未遑息。始时君家贫，数岁颇储积。

将谐百岁欢，一朝遭谴斥。萋斐成贝锦，青蝇间白璧。

贞性岂善淫，蛾眉生妒嫉。懊恼难自明，抚床时掩泣。

族里为咨嗟，姑嫜谁顾惜。娉婷将奚归，皓首不更适。

祝发习道经，焚香诵晨夕。天心如有感，庶几终察识。

作者简介：福建莆田人，字汝华。弘治六年进士。授户部主事。累迁江西左布政使。宁王朱宸濠夺大量民田，民立寨自保，宸濠欲加兵，岳持不可。后为李梦阳所讦，夺官为民。世宗即位，起抚江西。旋召为大理卿，陈刑狱失平八事，迁兵部左侍郎。后乞休归。有《莆阳文献》、《山斋集》。